OBH 10012/1997.
Az állampolgári jogok országgyűlési biztosa általános helyettesének jelentése
Ügyintéző: dr. Rétai István

Az eljárás megindítása

Panaszos azért fordult az állampolgári jogok országgyűlési biztosához, mert fia, H. T. A. gyanús halálesete ügyében 1997. augusztus 19-ig határozatot, értesítést az eljáró rendőri szervtől nem kapott. 

A panasz szerint a rendőrség szakszerűtlen munkát végzett, a gyanús körülményeket nem tisztázták. A fegyver eladója ellen eljárást nem indítottak, az ma is szabadlábon van. 

Az Alkotmány 2. §. (1) bekezdésében deklarált jogbiztonsághoz való jog sérelmének gyanúja miatt indult vizsgálat.

A megállapított tényállás és a megtett intézkedések

A Győri Városi Rendőrkapitányság 4263/1995. Bü. számon az eljárást lefolytatta, illetve H. J. pilisszentléleki lakos ellen az eljárás folyamatban van.

Az 1993. évi LIX. törvény 18. §. (2) bekezdése alapján felvilágosítást kértünk a Győri Városi Rendőrkapitányság vezetőjétől.

A rendőrkapitányság felvilágosítása szerint 1995. augusztus 23-án Győrött, a Jereváni u. 4. sz. III. em. 3. szám alatti lakásban állampolgári bejelentésre helyszíni szemlét tartottak. A bejelentés szerint H. T. A. uo. lakos lőfegyverrel öngyilkosságot követett el és a Győri Petz Aladár Megyei Kórházba szállították.

A helyszíni szemle elvégzése és az adatgyűjtés, a Petz Aladár Kórházban történt ellenőrzés során tisztázták az öngyilkosság körülményeit. A helyszíni szemle és az adatgyűjtés, a megtalált búcsúlevél alapján az idegenkezűséget kizárta a szemlebizottság.  A helyszíni szemlén részt vett H. T. az öngyilkosságot elkövető személy édesapja is. 

A kórház értesítése szerint H. T. A. 1995. augusztus 25-én 12 óra 55 perckor a lőfegyverrel okozott fejsérülés következtében elhalálozott. 

A helyszíni szemle, a tanúkihallgatások és bizonyítékok alapján 4263/1995. Bü. számon 1995. augusztus 25-én nyomozást rendeltek el a Btk. 263/A. §. (1) bekezdésbe ütköző lőfegyverrel visszaélés alapos gyanúja miatt H. T. A és H. J. pilisszentléleki lakos ellen, mivel az elsődleges adatok  szerint H. T. A.  a lőfegyvert engedély nélkül tartotta magánál,  és felmerült a gyanú, hogy a fegyvert öngyilkossága elkövetése napján H. J-tól vásárolta.

A nyomozás során 1995. augusztus 28-án igazságügyi orvosszakértőt rendeltek ki. A határozatban kilenc speciális kérdés tisztázását írták elő. Kérték annak tisztázását, hogy önkezűség, vagy bűncselekmény elkövetésének alapos gyanúja megállapítható-e.

Az igazságügyi orvosszakértők részletesen megindokolt szakvéleményükben - kegyeleti okból nem részletezve megállapításaikat - az idegenkezűséget, a bűncselekmény elkövetése alapos gyanúját kizárták.

A Btk. 263/A. §. (1) bekezdésbe ütköző visszaélés lőfegyverrel bűntette elkövetése alapos gyanúja miatt a nyomozást tovább folytatták. A nyomozás megállapította, hogy H. T. A. a lőfegyvert (005175 gyártási számú, 6,35 mm. kaliberű Browning) H. J. pilisszentléleki lakostól vásárolta, aki 1995. augusztus 23-án gyanúsítotti kihallgatása során azt vallotta, hogy a lőfegyvert T. J. esztergomi lakostól vásárolta. 

A lefolytatott nyomozást követően H. T. A. ellen a Btk. 139. §. (1) bekezdés c./ pont II. fordulata alapján, figyelemmel a Btk. 32. §. a./ pontjára - az elkövető halála miatt - a nyomozást megszüntették. A határozatot H. T-nek, mint törvényes képviselőnek megküldték.  A mellékelt iratokat vádjavaslattal a Győri Városi Ügyészségnek megküldték. Az iratok azonban a Városi Ügyészségre nem érkeztek meg. 

A Győri Városi Rendőrkapitányság vezetője elrendelte az iratok utáni kutatást, amely eredményre nem vezetett. Utasítására a beszerezhető bizonyítékok alapján az ügyet rekonstruálták. A kapitányságvezető a Városi Ügyészségen kezdeményezte pótnyomozás elrendelését, amit 1997. augusztus 18-án a Városi Ügyészség elrendelt. 

A pótnyomozást elvégezték, T. J. gyanúsítottat azonban felkutatni nem sikerült, ezért a nyomozást a Be. 137. §. (1) bekezdés a./ pontja alapján felfüggesztették. A Be. 119. §. (1) bekezdése alapján elfogatóparancsot adtak ki ellene. H.T. győri lakosnak, az elhunyt törvényes képviselőjének ezt a határozatot nem küldték meg, mert H.T.A. az ügyben nem volt érintett.

A Győr-Moson-Sopron Megyei Rendőrfőkapitány az iratok hanyag kezelése miatt fegyelmi eljárást rendelt el. Megállapította az érintett vezetők mulasztását és azokat fegyelmi fenyítésben részesítette.

A vizsgálat megállapításai

A Győri Városi Rendőrkapitányság eljárása során az elvárható nyomozati feladatokat végrehajtotta.

H. T. panaszos a helyszíni szemlén részt vett, a határozatokat kézbesítették, a vizsgálat mulasztást nem tárt fel.

A Magyar Köztársaság Alkotmánya 2. §. (1) bekezdésében deklarált jogállamiságból fakadó jogbiztonság követelményei a haláleset körülményei megállapításánál nem sérültek, alkotmányos visszásság tehát nem keletkezett. 

H. J. pilisszentléleki és T. J. esztergomi gyanúsítottak elleni eljárás iratainak eltűnése, az eljárás újbóli rekonstruálása, a pótnyomozás elrendelése visszásságot okozott, ez a körülmény azonban  nem hozható okozati összefüggésbe H. T. A. halálával.

A Győri Városi Rendőrkapitányság vezetője a szükséges intézkedéseket saját hatáskörében megtette. A Győr-Moson-Sopron Megyei Rendőr-főkapitányság vezetője a fegyelmi eljárást lefolytatta, iratok hanyag kezelése miatt fegyelmi büntetést szabott ki, így az ügy felülvizsgálata, ajánlás kezdeményezése nem indokolt. 

Az előzőekben részletezettek alapján megállapítottam, hogy a panaszban írt sérelem nem hozható összefüggésbe alkotmányos jogai sérülésével.

Budapest, 1998.

Dr. Polt Péter